

**ประกาศมหาวิทยาลัยธรรมศาสตร์ ศูนย์รังสิต**

**เรื่อง ข้อกำหนดการให้บริการและอัตราค่าบริการรถโดยสารสาธารณะ   
ภายในมหาวิทยาลัยธรรมศาสตร์ ศูนย์รังสิต**

-----------------------------

ตามที่ มหาวิทยาลัยธรรมศาสตร์ ศูนย์รังสิต ได้อนุญาตให้มีการเดินรถโดยสารสาธารณะ   
ภายในมหาวิทยาลัยธรรมศาสตร์ ศูนย์รังสิต ประกอบไปด้วย รถจักรยานยนต์รับจ้าง และรถโดยสารขนาดเล็ก   
(รถสองแถว) สำหรับเป็นทางเลือกในการใช้บริการของนักศึกษา บุคลากร และประชาชนทั่วไป โดยมีคณะกรรมการดำเนินการควบคุมและประเมินผลรถจักรยานยนต์รับจ้างและรถโดยสารขนาดเล็ก (รถสองแถว) ตามสัญญาการให้บริการภายในมหาวิทยาลัยธรรมศาสตร์ ศูนย์รังสิต ตามคำสั่งที่ 104/2564 ลงวันที่ 27 ตุลาคม 2564 นั้น

เพื่อให้การให้บริการเป็นไปด้วยความเรียบร้อย เป็นธรรม และมีอัตราค่าบริการที่เหมาะสม  
กับการให้บริการ จึงกำหนดข้อกำหนดในการให้บริการและอัตราค่าบริการรถโดยสารสาธารณะ ภายในมหาวิทยาลัยธรรมศาสตร์ ศูนย์รังสิต ดังนี้

1. ห้ามรถโดยสารสาธารณะทุกชนิด ใช้ความเร็วเกิน 40 กิโลเมตร/ชั่วโมง

2. ห้ามสูบบุหรี่ ในระหว่างการให้บริการ และพื้นที่ห้ามสูบบุหรี่ภายในมหาวิทยาลัยธรรมศาสตร์ ศูนย์รังสิต

3. ห้ามจอดรถในสถานที่ที่ห้ามจอด หรือที่มีป้ายห้ามจอด ทุกกรณี

4. ห้ามรถจักรยานยนต์รับจ้าง ใช้เส้นทางจักรยานในทุกกรณี

5. การบรรทุกผู้โดยสาร

5.1 รถจักรยานยนต์รับจ้าง รับผู้โดยสารได้ไม่เกิน 2 คน

5.2 รถโดยสารขนาดเล็ก (รถสองแถว) รับผู้โดยสารได้ไม่เกิน 12 คน และห้ามยืนบริเวณ  
นอกตัวรถ หรือในลักษณะห้อยโหน

6. กำหนดอัตราค่าบริการ ดังนี้

6.1 รถจักรยานยนต์รับจ้าง (วินสีเขียว) ทุกเส้นทางภายในมหาวิทยาลัย

ระหว่างเวลา 05.00 – 21.00 น. อัตราค่าบริการไม่เกิน 15 บาท

รายละเอียดเส้นทางและอัตราค่าบริการ ตามเอกสารแนบท้ายประกาศ

6.2 อัตราค่าบริการรถโดยสารขนาดเล็ก (รถสองแถว) ทุกเส้นทางภายในมหาวิทยาลัย

6.2.1 ระหว่างเวลา 05.00 – 21.00 น. อัตราค่าบริการไม่เกิน 5 บาท ทุกเส้นทาง

6.2.2 นอกเหนือจากเวลาตามข้อ 6.2.1 อัตราค่าบริการไม่เกิน 7 บาท ทุกเส้นทาง

หากผู้ให้บริการไม่ปฏิบัติตามข้อกำหนด และได้รับการร้องเรียน จากผู้ใช้บริการ มหาวิทยาลัยพิจารณาปรับในทุกกรณี เป็นเงิน 500 บาท/กรณี โดยในระหว่างสัญญาไม่เกิน 12 กรณี หากเกินจะพิจารณายกเลิกสัญญาการให้บริการทันที

ผู้ใช้บริการสามารถแนะนำ ร้องเรียนการให้บริการ ได้ที่งานรักษาความปลอดภัย จราจร   
และยานพาหนะ กองบริหารศูนย์รังสิต โทร. 0-2564-4444 ต่อ 1934 (รถจักรยานยนต์รับจ้าง) หรือต่อ 1125   
รถโดยสารขนาดเล็ก (รถสองแถว) หรือเว็บไซต์กองบริหารศูนย์รังสิต

ทั้งนี้ ตั้งแต่บัดนี้เป็นต้นไป

ประกาศ ณ วันที่ 24 ธันวาคม พ.ศ. 2564

(รองศาสตราจารย์ ดร.พิษณุ ตู้จินดา)

รองอธิการบดีฝ่ายบริหารศูนย์รังสิตด้านคุณภาพชีวิต

ปฏิบัติการแทนอธิการบดี